## Projekts

## LATVIJAS REPUBLIKAS MINISTRU KABINETS

2017. gada \_\_\_\_\_.\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr.\_\_\_\_.\_\_\_\_.§)

**Noteikumi par siltumnīcefekta gāzu inventarizācijas un prognožu sagatavošanas nacionālo sistēmu**

Izdoti saskaņā ar likuma “[Par Piesārņojumu](http://likumi.lv/ta/id/167091-par-latvijas-republikas-dalibu-kioto-protokola-elastigajos-mehanismos)”

[53. panta](http://likumi.lv/ta/id/167091-par-latvijas-republikas-dalibu-kioto-protokola-elastigajos-mehanismos#p6) otrās daļas 1. punktu

**I. Vispārīgie jautājumi**

1. Noteikumi nosaka:

1.1. kārtību, kādā tiek izveidota un uzturēta siltumnīcefekta gāzu inventarizācijas un siltumnīcefekta gāzu prognožu sagatavošanas nacionālā sistēma;

1.2. siltumnīcefekta gāzu inventarizācijas un siltumnīcefekta gāzu prognožu kvalitātes nodrošināšanas un kvalitātes kontroles procedūras un darbības, kā arī ziņošanas un uzraudzības kārtību nacionālās sistēmas ietvaros.

2. Noteikumos lietoti šādi termini:

2.1. inventarizācija – darbību kopums, lai sagatavotu nacionālo inventarizācijas ziņojumu par emisijām un oglekļa dioksīda piesaisti, kā arī apkopotu siltumnīcefekta gāzu emisiju un oglekļa dioksīda piesaistes datus kopējā standartizētā ziņošanas formātā atbilstoši Apvienoto Nāciju Organizācijas Vispārējās konvencijas par klimata pārmaiņām (turpmāk – Konvencijas) un tās Kioto protokola (turpmāk – Kioto protokols) līgumslēdzējpušu lēmumu, kā arī atbilstoši Eiropas Parlamenta un Padomes 2013. gada 21. maija regulas Nr. 525/2015 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu (turpmāk – regula Nr. 525/2013) prasībām;

2.2. prognožu sagatavošana – darbību kopums, lai aprēķinātu siltumnīcefekta gāzu prognozes, ņemot vērā nozaru rādītāju prognozes, politikas un pasākumus atbilstoši Konvencijas, Kioto protokola un regulas Nr. 525/2013 prasībām.

2.3. nacionālais inventarizācijas ziņojums – informācijas apkopojums par siltumnīcefekta gāzu emisiju un oglekļa dioksīda piesaistes aprēķiniem, to neprecizitātēm, izmantotajiem emisiju faktoriem, pamatdatiem un pieņēmumiem, kā arī iesaistītajām institūcijām;

2.4. ziņojums par siltumnīcefekta gāzu prognozēm, politikām un pasākumiem – informācijas apkopojums par siltumnīcefekta gāzu emisiju un oglekļa dioksīda piesaistes prognožu aprēķiniem, par aprēķinos izmantotajiem rādītājiem, politikām un pasākumiem, kas apkopoti noteiktā ziņošanas formātā atbilstoši Konvencijas, Kioto protokola un regulas Nr. 525/2013 prasībām;

2.5. darbību dati – dati par darbībām, kas rada antropogēnās siltumnīcefekta gāzu emisijas (turpmāk – emisijas) vai oglekļa dioksīda piesaisti noteiktā laikposmā (piemēram, no energoresursu izmantošanas, saražotā tērauda daudzuma, izmantotā bitumena daudzuma, zemes platībām, kūtsmēslu apsaimniekošanas sistēmām, kaļķu un minerālmēslu lietošanas, atkritumu radīšanas);

2.6. nozaru rādītāji – dati, kuri tiek izmantoti nozaru siltumnīcefekta gāzu prognožu sagatavošanai;

2.7. primārie dati – sākotnējie dati, kuri tiek sagatavoti, izmantojot statistikas datus un nozares politikas attīstības tendences un mērķrādītājus;

2.8. sekundārie dati - iegūst, izmantojot primāros datus, citu pētījumu galarezultātu apkopojumus un pārskatus ar modelēšanas rīka palīdzību;

2.9. emisijas faktors – lielums, kas nosaka emisijas vai oglekļa dioksīda piesaistes daudzumu uz vienu darbības vienību;

2.10. neprecizitāte – zināšanu trūkums par mainīgā parametra patieso lielumu, ko var izteikt kā varbūtības īpatsvaru, kas savukārt raksturo parametra vērtības iespējamo diapazonu un varbūtību;

2.11. pamatavoti – kategorijas, kurām ir būtiska ietekme uz kopējo siltumnīcefekta gāzu inventarizāciju attiecībā uz emisiju un piesaistes absolūto līmeni, emisiju un piesaistes tendencēm vai emisiju un piesaistes nenoteiktību, būtiskākie oglekļa dioksīda piesaistes un emisiju avoti (piemēram, oglekļa dioksīda piesaiste no meža zemēm, oglekļa dioksīda emisijas no dabasgāzes sadedzināšanas).

**II.** **Siltumnīcefekta gāzu inventarizācijas nacionālā sistēma**

3. Inventarizācijas nacionālo sistēmu izveido un uztur Vides aizsardzības un reģionālās attīstības ministrija. Inventarizācijas nacionālās sistēmas atbildīgās ministrijas ir Satiksmes ministrija, Zemkopības ministrija, Veselības ministrija, Ekonomikas ministrija, Iekšlietu ministrija un Izglītības un zinātnes ministrija.

4. Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – Latvijas Vides, ģeoloģijas un meteoroloģijas centrs):

4.1. līdz katra gada 1. oktobrim iesniedz Fizikālās enerģētikas institūtā šo noteikumu 2. pielikuma 1. tabulas 1.1. un 4. punktā minēto informāciju par darbību datiem;

4.2. līdz katra gada 15. decembrim sagatavo siltumnīcefekta gāzu emisiju aprēķinus par kurināmā sadedzināšanu stacionārās tehnoloģiskās iekārtās, nesadedzināšanas darbībām ar fosilajiem šķidrajiem un cietajiem kurināmā veidiem, rūpniecisko procesu, fluorogļūdeņražu, perfluoroglekļa un sēra heksafluorīda lietošanas un šķīdinātāju un dažādu ķīmisko vielu izmantošanas darbībām, kā arī atkritumu apsaimniekošanas darbībām, ņemot vērā šo noteikumu 1., [2., 3. pielikumu](http://likumi.lv/doc.php?id=246033#piel2)s, Klimata pārmaiņu starpvaldību padomes izstrādātās vadlīnijas (turpmāk – KPSP vadlīnijas), Konvencijas ziņošanas vadlīnijas, kuras Konvencijas līgumslēdzēju pušu konferencē apstiprinātas ar lēmumu 24/CP.19 (turpmāk – Konvencijas ziņošanas vadlīnijas) un regulu Nr. 525/2013;

4.3. apkopo nacionālo inventarizācijas ziņojumu angļu valodā atbilstoši Konvencijas ziņošanas vadlīnijās norādītajam saturam, ņemot vērā šo noteikumu 10.2., 19.2., 20.1. apakšpunktos sagatavoto informāciju, tajā ietverot:

4.3.1. aprakstu par siltumnīcefekta gāzu emisijām, oglekļa dioksīda piesaisti un to aprēķiniem no 1990. gada līdz gadam pirms iepriekšējā kalendārā gada (x – 2), kā arī par jebkurām izmaiņām;

4.3.2. aprakstus, atsauces un informācijas avotus par specifiskām metodoloģijām, pieņēmumiem, emisijas faktoriem un darbību datiem;

4.3.3. pamatavotu aprēķinus un aprakstu;

4.3.4. informāciju par neprecizitāšu aprēķiniem;

4.3.5. informāciju par kvalitātes nodrošināšanas un kvalitātes kontroles procedūrām;

4.3.6. aprakstu par nacionālo sistēmu un tās izmaiņām;

4.3.7. informāciju par Kioto protokola 6., 12. un 17. pantā noteiktajām darbībām;

4.4. sagatavo informāciju par rādītājiem atbilstoši šo noteikumu 2. pielikuma 2., 3. un 4. tabulai Eiropas Komisijas noteiktajā formā savas kompetences ietvaros;

4.5. sagatavo informāciju par Eiropas Savienības pamatavotu aprēķinu metodēm atbilstoši Eiropas Komisijas noteiktajai formai savas kompetences ietvaros;

4.6. aizpilda šo noteikumu 4. pielikumu un Eiropas Komisijas 2014. gada 30. jūnija Īstenošanas Regulas Nr. 749/2014 par tās informācijas struktūru, formātu, iesniegšanas procedūrām un izskatīšanu, kuru dalībvalstis ziņo saskaņā ar Eiropas Parlamenta un Padomes Regulu (ES) Nr. 525/2013 2., 3., 4., 5., 7., 8. pielikumus (turpmāk — regula Nr.749/2014);

4.7. līdz katra gada 30. decembrim iesniedz Vides aizsardzības un reģionālās attīstības ministrijā 4.2. – 4.6. apakšpunktā minēto informāciju;

4.8. apkopo aptuveno siltumnīcefekta gāzu inventarizāciju atbilstoši regulas Nr. 525/2013 8. pantam, ņemot vērā šo noteikumu 5.2., 10.3., 19.2. apakšpunktos minēto informāciju un līdz katra gada 15. jūlijam iesniedz to Vides aizsardzības un reģionālās attīstības ministrijā;

4.9. uztur un administrē integrēto datubāzi klimata pārmaiņu izraisošo un gaisa piesārņojošo vielu emisiju un oglekļa dioksīda piesaistes aprēķināšanai (turpmāk – integrētā datubāze).

5. Centrālā statistikas pārvalde:

5.1. apkopo un līdz katra gada 1. oktobrim iesniedz Latvijas Vides, ģeoloģijas un meteoroloģijas centrā un Fizikālajā enerģētikas institūtā šo noteikumu 2. pielikuma 1., 2. 3. un 4. tabulās noteikto informāciju par darbību datiem un to aprakstus, kā arī atbilstoši savai kompetencei aizpildītu šo noteikumu 4. pielikumu;

5.2. sagatavo un līdz katra gada 15. jūnijam iesniedz Latvijas Vides, ģeoloģijas un meteoroloģijas centrā, Fizikālajā enerģētikas institūtā un Latvijas lauksaimniecības universitātē aptuveno energobilanci, un pieejamos darbības datus par lauksaimniecības un rūpniecības un produktu lietošanas sektoriem par iepriekšējo gadu.

6. Komersanti, kas nodarbojas ar cementa ražošanu (PRODCOM 2014 kods 23.51), čuguna, tērauda un dzelzs sakausējumu ražošanu (PRODCOM 2014 kods 24.10), dabasgāzes importēšanu, transportēšanu, uzglabāšanu un realizāciju, biogāzes ražošanu un izmantošanu sagatavo un līdz katra gada 1. oktobrim iesniedz Latvijas Vides, ģeoloģijas un meteoroloģijas centrā šo noteikumu 1. pielikuma 1., 2., 3., 4., 6., 7. tabulā minēto informāciju par darbību datiem un siltumnīcefekta gāzu emisiju aprēķiniem un to aprakstus.

7. Komersanti, kuri importē, transportē, uzglabā un realizē dabasgāzi sagatavo un līdz katra gada 2. janvārim saskaņā ar šo noteikumu 1. pielikuma 5. tabulu iesniedz Latvijas Vides, ģeoloģijas un meteoroloģijas centrā iepriekšējā gada 12 mēnešu vidējos datus.

8. Zāļu valsts aģentūra sagatavo un līdz katra gada 1. oktobrim iesniedz Latvijas Vides, ģeoloģijas un meteoroloģijas centrā šo noteikumu 3. pielikumā noteikto informāciju par darbību datiem.

9. Valsts akciju sabiedrība “Ceļu satiksmes drošības direkcija” sagatavo un līdz katra gada 1. oktobrim iesniedz Fizikālajā enerģētikas institūtā šo noteikumu 2. pielikumā 1.1.b. punktā noteikto informāciju par darbību datiem.

10. Fizikālās enerģētikas institūts:

10.1. sagatavo šo noteikumu 2. pielikuma 1. tabulā 2. punktā minēto informāciju par darbību datiem un līdz katra gada 1. oktobrim iesniedz to Latvijas Vides, ģeoloģijas un meteoroloģijas centrā;

10.2. sagatavo līdz katra gada 15. decembrim un iesniedz Latvijas Vides, ģeoloģijas un meteoroloģijas centrā:

10.2.1. emisiju aprēķinus par transporta sektoru apkopotus kopējā standartizētā ziņošanas formātā, ņemot vērā šo noteikumu [2. pielikumā](http://likumi.lv/doc.php?id=246033#piel2) norādīto informāciju, KPSP vadlīnijas un Konvencijas ziņošanas vadlīnijas;

10.2.2. emisiju aprēķinu aprakstus, ņemot vērā Konvencijas ziņošanas vadlīnijas;

10.2.3. informāciju par Eiropas Savienības pamatavotu aprēķinu metodēm atbilstoši Eiropas Komisijas noteiktajai formai savas kompetences ietvaros;

10.2.4. informāciju par rādītājiem atbilstoši šo noteikumu 2. pielikuma 2., 3. un 4. tabulai Eiropas Komisijas noteiktajā formā savas kompetences ietvaros;

10.3. sagatavo un līdz kārtējā gada 5. jūlijam Latvijas Vides, ģeoloģijas un meteoroloģijas centrā iesniedz apkopotu aptuveno siltumnīcefekta gāzu inventarizāciju par transporta sektoru, ņemot vērā šo noteikumu 5.2. apakšpunktā minēto informāciju.

11. Lauksaimniecības datu centrs sagatavo un līdz katra gada 1. oktobrim iesniedz Latvijas Lauksaimniecības Universitātē šo noteikumu 2. pielikuma 1. tabulā 3. punktā minēto informāciju par darbību datiem.

12. Lauku atbalsta dienests sagatavo un līdz katra gada 1. oktobrim iesniedz Latvijas Valsts mežzinātnes institūtā “Silava” šo noteikumu [2. pielikuma](http://likumi.lv/doc.php?id=246033#piel2) 1. tabulā 4. punktā minēto informāciju par darbību datiem.

13. Valsts meža dienests sagatavo un līdz katra gada 1. oktobrim iesniedz Latvijas Valsts mežzinātnes institūtā “Silava” šo noteikumu 2. pielikuma 1. tabulā 4. punktā minēto informāciju par darbību datiem.

14. Valsts ugunsdzēsības un glābšanas dienests sagatavo un līdz katra gada 1. oktobrim iesniedz Latvijas Valsts mežzinātnes institūtā “Silava” šo noteikumu [2. pielikuma](http://likumi.lv/doc.php?id=246033#piel2) 1. tabulā 4. punktā minēto informāciju par darbību datiem.

15. Valsts sabiedrība ar ierobežotu atbildību “Zemkopības Ministrijas nekustamie īpašumi” sagatavo un līdz katra gada 1. oktobrim iesniedz Latvijas Valsts mežzinātnes institūtā “Silava” šo noteikumu 2. pielikuma 1. tabulā 4. punktā minēto informāciju par darbību datiem.

16. Akciju sabiedrība “Latvijas valsts meži” sagatavo un līdz katra gada 1. oktobrim iesniedz Latvijas Valsts mežzinātnes institūtā “Silava” šo noteikumu 2. pielikuma 1. tabulā 4. punktā minēto informāciju par darbību datiem.

17. Biedrība “Latvijas kūdras asociācija” sagatavo un līdz katra gada 1. oktobrim iesniedz Latvijas Valsts mežzinātnes institūtā “Silava” šo noteikumu 2. pielikuma 1. tabulā 4. punktā minēto informāciju par darbību datiem.

18. Valsts dzelzceļa administrācija sagatavo un iesniedz Fizikālās enerģētikas institūtā šo noteikumu 2. pielikuma 1. tabulā 1.A.3. punktā minēto informāciju par darbību datiem.

19. Latvijas valsts mežzinātnes institūts “Silava”:

19.1. sagatavo un līdz katra gada 1. oktobrim iesniedz Latvijas Lauksaimniecības Universitātē šo noteikumu 2. pielikuma 1. tabulā 3., 4. punktos minēto informāciju par darbību datiem;

19.2. sagatavo un līdz katra gada 15. decembrim iesniedz Latvijas Vides, ģeoloģijas un meteoroloģijas centrā:

19.2.1. oglekļa dioksīda piesaistes un siltumnīcefekta gāzu emisiju aprēķinus par zemes izmantošanu, zemes izmantošanas maiņu un mežsaimniecību, ņemot vērā šo noteikumu [2. pielikuma](http://likumi.lv/doc.php?id=246033#piel2) 4. punktā minēto informāciju, KPSP vadlīnijas un Konvencijas ziņošanas vadlīnijas;

19.2.2. informāciju par Kioto protokola [3. panta](http://likumi.lv/doc.php?id=246033#p3) 3. un 4. punktā noteiktajām darbībām Konvencijas ietvaros, ņemot vērā KPSP vadlīnijas un Konvencijas ziņošanas vadlīnijas;

19.2.3. siltumnīcefekta gāzu emisiju un oglekļa dioksīda piesaistes aprēķinus un to aprakstu no aramzemes un ilggadīgo zālāju apsaimniekošanas regulas Nr. 749/2014 ietvaros;

19.2.4. informāciju par Eiropas Savienības pamatavotu aprēķinu metodēm atbilstoši Eiropas Komisijas noteiktai formai savas kompetences ietvaros.

20. Latvijas Lauksaimniecības universitāte:

20.1. sagatavo un līdz katra gada 15. decembrim iesniedz Latvijas Vides, ģeoloģijas un meteoroloģijas centrā:

20.1.2. emisiju aprēķinus par lauksaimniecības sektoru apkopotus kopējā standartizētā ziņošanas formātā, ņemot vērā šo noteikumu 2. pielikuma 3. punktā norādīto informāciju, KPSP vadlīnijas un Konvencijas ziņošanas vadlīnijas;

20.1.3. emisiju aprēķinu aprakstus, ņemot vērā Konvencijas ziņošanas vadlīnijas;

20.1.4. informāciju par Eiropas Savienības pamatavotu aprēķinu metodēm atbilstoši Eiropas Komisijas noteiktai formai savas kompetences ietvaros;

20.2. sagatavo un līdz kārtējā gada 5. jūlijam Latvijas Vides, ģeoloģijas un meteoroloģijas centrā iesniedz aptuveno siltumnīcefekta gāzu inventarizāciju par lauksaimniecības sektoru ņemot vērā šo noteikumu 5.2. apakšpunktā minēto informāciju.

21. Šo noteikumu 4. – 20. punktā minētās institūcijas iesniedz informāciju par darbību datu un siltumnīcefekta gāzu emisiju iespējamām neprecizitātēm (procentos) saskaņā ar regulas Nr. 749/2014 7. pielikuma formātu.

22. Vides aizsardzības un reģionālās attīstības ministrija regulāri:

22.1. pilnveido inventarizācijas nacionālo sistēmu un koordinē šo noteikumu 4. – 20. punktā minēto institūciju darbību inventarizācijas sagatavošanā;

22.2. izvērtē apkopotos siltumnīcefekta gāzu datu atbilstību apstiprinātajiem Konvencijas līgumslēdzējpušu lēmumiem;

22.3. izvērtē nacionālo inventarizācijas ziņojuma atbilstību Konvencijas ziņošanas vadlīnijām;

22.4. sagatavo informāciju par Kioto protokola 3. panta 14. punktā noteiktajām darbībām nacionālajam inventarizācijas ziņojumam;

22.5. apkopo informāciju par prioritārajiem rādītājiem un prioritārajiem papildrādītājiem atbilstoši Eiropas Komisijas noteiktajai formai;

22.6. izskata un papildina inventarizācijas uzlabojumu plānu, kā arī izsūta sagatavoto inventarizācijas uzlabojumu plānu saskaņošanai un apstiprināšanai inventarizācijā iesaistītajām institūcijām;

22.7. izvērtē aptuveno siltumnīcefekta gāzu inventarizāciju;

22.8. nepieciešamības gadījumā pieaicina ekspertus emisijas faktoru un Latvijas apstākļiem specifisko parametru noteikšanā;

22.9. koordinē starptautiskās pārbaudes, tai skaitā atbilžu sagatavošanu un to iesniegšanu.

**III. Siltumnīcefekta gāzu prognožu sagatavošanas nacionālā sistēma**

23. Prognožu sagatavošanas nacionālo sistēmu izveido un uztur Vides aizsardzības un reģionālās attīstības ministrija.

24. Prognožu sagatavošanas nacionālajā sistēmā iesaistītās atbildīgās ministrijas ir Satiksmes ministrija, Zemkopības ministrija, Ekonomikas ministrija un Izglītības un zinātnes ministrija.

25. Ekonomikas ministrija sagatavo primāros datus – makroekonomikas, enerģētikas, rūpnieciskās ražošanas, būvniecības (komerciālajā un sabiedriskajā sektorā jeb terciārajā sektorā) un lauksaimniecības nozaru rādītāju prognozes saskaņā ar šo noteikumu 5. pielikumu un to sagatavošanā izmantoto pieņēmumu, datu, politiku un pasākumu aprakstu līdz 2018. gada 1. jūnijam un pēc tam reizi divos gados iesniedz Vides aizsardzības un reģionālās attīstības ministrijā.

26. Satiksmes ministrija sagatavo primāros datus – transporta nozares rādītāju prognozes saskaņā ar šo noteikumu 5. pielikumu un to sagatavošanā izmantoto pieņēmumu, datu, politiku un pasākumu aprakstu līdz 2018. gada 1. jūnijam un pēc tam reizi divos gados iesniedz Vides aizsardzības un reģionālās attīstības ministrijā.

27. Zemkopības ministrija sagatavo primāros datus – lauksaimniecības un mežsaimniecības nozares rādītāju prognozes saskaņā ar šo noteikumu 5. pielikumu un to sagatavošanā izmantoto pieņēmumu, datu, politiku un pasākumu aprakstu līdz 2018. gada 1. jūnijam un pēc tam reizi divos gados iesniedz Vides aizsardzības un reģionālās attīstības ministrijā.

28. Fizikālās enerģētikas institūts sagatavo:

28.1. sekundāros datus un siltumnīcefekta gāzu emisiju prognožu aprēķinus enerģētikas un transporta sektoriem, izmantojot šo noteikumu 25. un 26. punktā minēto informāciju;

28.2. siltumnīcefekta gāzu prognožu, politiku un pasākumu aprakstu atbilstoši regulas Nr. 525/2013 un regulas Nr. 749/2014 prasībām, kā arī Konvencijas Līgumslēdzējpušu konferences lēmumiem 2/CP.17 un 19/CP.18 nacionālo ziņojumu un divgadu pārskatu izstrādei, ko iesniedz integrētās datubāzes noteiktajā formātā līdz 2018. gada 1. septembrim un pēc tam katru otro gadu.

29. Latvijas Valsts mežzinātnes institūts “Silava” sagatavo:

29.1. sekundāros datus un siltumnīcefekta gāzu emisiju un oglekļa dioksīda piesaistes prognožu aprēķinus zemes izmantošanas, zemes izmantošanas maiņas un mežsaimniecības darbībām, izmantojot šo noteikumu 25. un 27. punktā minēto informāciju;

29.2. siltumnīcefekta gāzu prognožu, politiku un pasākumu aprakstu atbilstoši regulas Nr. 525/2013 un regulas Nr. 749/2014 prasībām, kā arī Konvencijas Līgumslēdzējpušu konferences lēmumiem 2/CP.17 un 19/CP.18 nacionālo ziņojumu un divgadu pārskatu izstrādei, ko iesniedz integrētās datubāzes noteiktajā formātā līdz 2018. gada 1. septembrim un pēc tam katru otro gadu.

30. Latvijas Lauksaimniecības universitāte sagatavo:

30.1. sekundāros datus un siltumnīcefekta gāzu emisiju prognožu aprēķinus no lauksaimniecības darbībām, izmantojot šo noteikumu 25. un 27. punktā minēto informāciju;

30.2. siltumnīcefekta gāzu prognožu, politiku un pasākumu aprakstu atbilstoši regulas Nr. 525/2013 un regulas Nr. 749/2014 prasībām, kā arī Konvencijas Līgumslēdzējpušu konferences lēmumiem 2/CP.17 un 19/CP.18 nacionālo ziņojumu un divgadu pārskatu izstrādei, ko iesniedz integrētās datubāzes noteiktajā formātā līdz 2018. gada 1. septembrim un pēc tam katru otro gadu.

31. Latvijas Vides, ģeoloģijas un meteoroloģijas centrs:

31.1. sagatavo primāros datus – atkritumu saimniecības un notekūdeņu apsaimniekošanas nozares rādītāju prognozes saskaņā ar šo noteikumu 5. pielikumu un līdz 2018. gada 1. jūnijam un pēc tam reizi divos gados Vides aizsardzības un reģionālās attīstības ministrijā;

31.2. sagatavo sekundāros datus un siltumnīcefekta gāzu emisiju prognožu aprēķinus rūpniecisko procesu, fluorogļūdeņražu, perfluoroglekļa un sēra heksafluorīda lietošanas un šķīdinātāju un citu ķīmisko vielu izmantošanas darbībām un atkritumu apsaimniekošanas darbībām, izmantojot šo noteikumu 24. punktā minēto informāciju;

31.3. sagatavo siltumnīcefekta gāzu prognožu, politiku un pasākumu aprakstu rūpniecisko procesu, fluorogļūdeņražu, perfluoroglekļa un sēra heksafluorīda lietošanas un šķīdinātāju un citu ķīmisko vielu izmantošanas darbībām un atkritumu apsaimniekošanas darbībām, atbilstoši regulas Nr. 525/2013 un regulas Nr. 749/2014 prasībām, kā arī Konvencijas Līgumslēdzējpušu konferences lēmumiem 2/CP.17 un 19/CP.18 nacionālo ziņojumu un divgadu pārskatu izstrādei, ko iesniedz integrētās datubāzes noteiktajā formātā līdz 2018. gada 1. septembrim un pēc tam katru otro gadu;

31.4. uztur un administrē integrētās datubāzes siltumnīcefekta gāzu prognožu daļu;

31.5. apkopo ziņojumu par siltumnīcefekta gāzu prognozēm, politiku un pasākumiem, izmantojot nozaru ekspertu sagatavoto informāciju atbilstoši šo noteikumu 27. – 30. punktam un veic šo noteikumu IV sadaļā noteiktās kvalitātes procedūras;

31.6. izstrādā 31.5. apakšpunktā minētā ziņojuma gala versiju un iesniedz to Vides aizsardzības un reģionālās attīstības ministrijā līdz 2018. gada 1. oktobrim un pēc tam reizi divos gados;

31.7. iestrādā no šo noteikumu 24. punktā minētajām ministrijām saņemtos komentārus 31.6. apakšpunktā minētajā ziņojumā un precizēto ziņojumu iesniedz Vides aizsardzības un reģionālās attīstības ministrijā līdz 2018. gada 15. novembrim un pēc tam reizi divos gados;

31.8. sagatavo divgadu pārskatu saskaņā ar Konvencijas līgumslēdzējpušu lēmumu 2/CP.17, balstoties uz šo noteikumu 31.3. punktā minēto informāciju, veic šim ziņojumam šo noteikumu IV sadaļā noteiktās kvalitātes procedūras un iesniedz to Vides aizsardzības un reģionālās attīstības ministrijā līdz 2019. gada 1. septembrim un pēc tam katru otro gadu;

31.9. sagatavo nacionālā ziņojuma projektu saskaņā ar Konvencijas 12. pantu, balstoties uz šo noteikumu 31.3. punktā minēto informāciju, veic šim ziņojumam šo noteikumu IV sadaļā noteiktās kvalitātes procedūras un iesniedz to Vides aizsardzības un reģionālās attīstības ministrijā līdz 2019.gada 1. septembrim un pēc tam katru ceturto gadu;

31.10. iestrādā no šo noteikumu 23. punktā minētajām ministrijām saņemtos komentārus šo noteikumu 31.8. un 31.9. apakšpunktā minētajā ziņojumā un precizēto ziņojumu iesniedz Vides aizsardzības un reģionālās attīstības ministrijā līdz attiecīgā gada 20. decembrim.

32. Vides aizsardzības un reģionālās attīstības ministrija:

32.1. šo noteikumu 31.6. apakšpunktā minēto ziņojumu nosūta līdz 2018. gada 5. oktobrim un pēc tam katru otro gadu 24. punktā minētajām ministrijām izskatīšanai līdz 2018. gada 1. novembrim attiecīgi;

32.2. šo noteikumu 31.8. un 31.9. apakšpunktā minētos ziņojumus līdz 2019. gada 5. novembrim izsūta 24. punktā minētajām ministrijām izskatīšanai līdz 2019. gada 1. decembrim attiecīgi.

**IV. Inventarizācijas un siltumnīcefekta gāzu prognožu kvalitātes nodrošināšanas un kvalitātes kontroles procedūras un darbības**

33. Kvalitātes nodrošināšanas un kvalitātes kontroles procedūru (turpmāk – kvalitātes procedūras) programma (turpmāk – kvalitātes programma) nodrošina inventarizācijas un siltumnīcefekta gāzu prognožu atbilstību konvencijas kvalitātes standartiem un ir saistoša visām šo noteikumu 4. – 20., 22. un 28. – 32. punktā minētajām institūcijām.

34. Kvalitātes programmu izstrādā mēneša laikā pēc šo noteikumu apstiprināšanas Latvijas Vides, ģeoloģijas un meteoroloģijas centrs kopā ar Vides aizsardzības un reģionālās attīstības ministriju, un to ar rīkojumu apstiprina Vides aizsardzības un reģionālās attīstības ministrs. Kvalitātes programmu aktualizē ne retāk kā reizi piecos gados, publicējot Vides aizsardzības un reģionālās attīstības ministrijas un Latvijas Vides, ģeoloģijas un meteoroloģijas centra mājaslapās.

35. Kvalitātes programmā ietver informāciju par:

35.1. ikgadējās inventarizācijas un siltumnīcefekta gāzu prognožu sagatavošanas noteiktajiem vispārīgajiem mērķiem;

35.2. vispārējām un specifiskām pārbaudes procedūrām un formām to veikšanai;

35.3. informāciju par kvalitātes procedūru veidlapu aizpildīšanu;

35.4. informāciju par uzlabojumu plāna izstrādi;

35.5. dokumentēšanas un arhivēšanas kārtību.

36. Balstoties uz kvalitātes programmu, Latvijas Vides, ģeoloģijas un meteoroloģijas centrs katru gadu sagatavo kvalitātes plānu, kurā iekļauj:

36.1. kvalitātes kontroles procedūras;

36.2. kvalitātes nodrošināšanas procedūras;

36.3. instrukcijas inventarizācijas un siltumnīcefekta gāzu prognožu sagatavošanai;

36.4. atbildīgās institūcijas un laika grafiku kvalitātes procedūru veikšanai;

36.5. dokumentēšanas un arhivēšanas procedūras.

37. Kvalitātes programma un kvalitātes plāns ir saistoši visām inventarizācijas un siltumnīcefekta gāzu prognožu sagatavošanā iesaistītajām institūcijām.

38. Balstoties uz pēdējās inventarizācijas starptautiskajiem un nacionālajiem izvērtējumiem, nozaru eksperti katru gadu līdz 15. maijam sagatavo un iesniedz plānotos uzlabojumus, nepieciešamos pētījumus un to pamatojumu Latvijas Vides, ģeoloģijas un meteoroloģijas centrs kopējo inventarizācijas uzlabojumu plānu apkopošanai. Uzlabojumu plāna gala versiju Latvijas Vides, ģeoloģijas un meteoroloģijas centrs nosūta Vides aizsardzības un reģionālās attīstības ministrijai līdz katra gada 1. oktobrim.

39. Vides aizsardzības un reģionālās attīstības ministrija uzrauga un koordinē inventarizācijas un siltumnīcefekta gāzu prognožu kvalitātes kontroli un kvalitātes nodrošināšanu, kā arī siltumnīcefekta gāzu inventarizācijas un prognožu nacionālās sistēmas darbību un tās efektivitāti.

**V. Ziņošanas kārtība**

40. Vides aizsardzības un reģionālās attīstības ministrija ievieto:

40.1. Eiropas Vides aģentūras centrālajā datu krātuvē:

40.1.1. katru gadu līdz 15. janvārim:

40.1.1.1. sākotnējos siltumnīcefekta gāzu emisiju un oglekļa dioksīda piesaistes datus, kas apkopoti kopējā standartizētā ziņošanas formātā atbilstoši Konvencijas ziņošanas vadlīnijām un regulas Nr. 525/2013 prasībām;

40.1.1.2. sākotnējo nacionālo inventarizācijas ziņojumu, kurā ietverta informācija no 1990. gada līdz gadam pirms iepriekšējā kalendāra gada (x – 2) atbilstoši Konvencijas ziņošanas vadlīnijām un regulas Nr. 525/2013 prasībām;

40.1.1.3. sākotnējos datus par siltumnīcefekta gāzu emisijām un oglekļa dioksīda piesaisti, ko rada aramzemes un ganību apsaimniekošana;

40.1.1.4. aizpildītus regulas Nr.749/2014 2., 3., 4., 5., 7., 8. pielikumus;

40.1.1.5. informāciju par Kioto protokola vienībām likuma “Par piesārņojumu” 32.4 pantā minētajā emisijas reģistrā atvērtajos kontos, kā arī Kioto protokola vienību pārskaitījumiem.

40.1.2. katru gadu līdz 15. martam:

40.1.2.1. pilnīgu un atjauninātu, inventarizāciju, ja ir tāda nepieciešamība;

40.1.2.2. gala datus par siltumnīcefekta gāzu emisijām un oglekļa dioksīda piesaisti, ko rada aramzemes un ganību apsaimniekošana;

40.1.2.3. ziņo par sistēmām, kas ieviestas un kas vēl tiek izstrādātas, lai aprēķinātu siltumnīcefekta gāzu emisijas un oglekļa dioksīda piesaisti no aramzemes un ganību apsaimniekošanas saskaņā ar šo noteikumu 41. punktā minēto informāciju;

40.1.2.4. gala inventarizāciju, kas iesniegta Konvencijas sekretariātam.

40.1.2.5. prioritāros rādītājus un prioritāros papildrādītājus atbilstoši Eiropas Komisijas noteiktajai formai;

40.1.2.6. aizpildītus Regulas Nr. 749/2014 2., 3., 4., 5., 7., 8. pielikumus, ja tajos bija nepieciešams izdarīt izmaiņas pēc 15. janvāra;

40.1.3. sākot ar 2019. gadu un pēc tam katru otro gadu līdz 15. martam, ziņojumu siltumnīcefekta gāzu prognozēm, politiku un pasākumiem saskaņā ar regulas Nr. 525/2013 13. un 14. pantu;

40.1.4. katru gadu līdz 31. jūlijam (X – 1) aptuveno siltumnīcefekta gāzu inventarizāciju atbilstoši regulas Nr. 525/2013 8. pantam;

40.1.5. katru gadu līdz 9. jūlijam, ja nepieciešams, ziņo par siltumnīcefekta gāzu prognožu sagatavošanas nacionālā sistēmas uzlabojumiem atbilstoši regulas Nr. 525/2013 12. pantam;

40.1.6. katru gadu līdz 31. decembrim informāciju par ieplānotām zemes izmantošanas, zemes izmantošanas maiņas un mežsaimniecības darbībām atbilstoši Eiropas parlamenta un Padomes 2013. gada 21. maija lēmuma Nr. 529/2013/ES par uzskaites noteikumiem attiecībā uz siltumnīcefekta gāzu emisijām un piesaisti, kas rodas darbībās, kuras saistītas ar zemes izmantošanu, zemes izmantošanas maiņu un mežsaimniecību, un par informāciju par rīcību, kas saistīta ar šīm darbībām (turpmāk – lēmums Nr. 529/2013) 10. pantam;

40.1.7. sākot ar 2019. gadu un pēc tam katru otro gadu līdz 31. decembrim, šo noteikumu 30.8. apakšpunktā minēto divgadu ziņojumu saskaņā ar regulas Nr. 525/2013 18. pantu;

40.1.8. sākot ar 2019. gadu un pēc tam katru ceturto gadu līdz 31. decembrim, šo noteikumu 30.9. apakšpunktā minēto nacionālo ziņojumu saskaņā ar regulas Nr. 525/2013 18. pantu.

40.2. Konvencijas sekretariāta uzturētos ziņošanas portālos:

40.2.1. katru gadu līdz 15. aprīlim iesniedz inventarizāciju – apkopotus siltumnīcefekta gāzu emisiju un oglekļa dioksīda piesaistes datus kopējā standartizētā ziņošanas formātā un nacionālo inventarizācijas ziņojumu;

40.2.2. sākot ar 2019. gadu un pēc tam katru otro gadu līdz 31. decembrim, šo noteikumu 30.8. apakšpunktā minēto divgadu ziņojumu saskaņā ar Konvencijas līgumslēdzējpušu lēmumu 2/CP.17;

40.2.3. sākot ar 2019. gadu un pēc tam katru ceturto gadu līdz 31. decembrim šo noteikumu 30.9. apakšpunktā minēto nacionālo ziņojumu saskaņā ar Konvencijas 12. pantu.

41. Latvijas Valsts mežzinātnes institūts “Silava” sadarbībā ar Zemkopības ministriju sagatavo un iesniedz līdz katra gada 1. oktobrim Vides aizsardzības un reģionālās attīstības ministrijā informāciju par ieplānotām zemes izmantošanas, zemes izmantošanas maiņas un mežsaimniecības darbībām atbilstoši lēmums Nr. 529/2013 šo noteikumu 40.1.6. apakšpunktu prasību izpildei.

42. Latvijas Valsts mežzinātnes institūts “Silava” sadarbībā ar Zemkopības ministriju sagatavo un iesniedz līdz katra gada 15. februārim Vides aizsardzības un reģionālās attīstības ministrijā informāciju par sistēmām, kas ieviestas un kas vēl tiek izstrādātas, lai aprēķinātu siltumnīcefekta gāzu emisijas un oglekļa dioksīda piesaisti no aramzemes un ganību apsaimniekošanas ziņojumus šo noteikumu 40.1.2.3. apakšpunktu prasību izpildei.

43. Divu darbdienu laikā pēc Eiropas Komisijas izvērtējuma par siltumnīcefekta gāzu emisiju un oglekļa dioksīda piesaistes datiem un sākotnējo nacionālo inventarizācijas ziņojumu saņemšanas Vides aizsardzības un reģionālās attīstības ministrija to elektroniski nosūta šo noteikumu 4. – 20. punktā minētajām institūcijām. Piecu darbdienu laikā pēc šīs informācijas saņemšanas minētās institūcijas elektroniski iesniedz Vides aizsardzības un reģionālās attīstības ministrijā priekšlikumus siltumnīcefekta gāzu emisiju un oglekļa dioksīda piesaistes datu un sākotnējā nacionālā inventarizācijas ziņojuma uzlabošanai.

44. Vides aizsardzības un reģionālās attīstības ministrija katru gadu līdz 20. janvārim nosūta šo noteikumu 3. – 20. punktā minētajām institūcijām un šo noteikumu 48. punktā minētajai siltumnīcefekta gāzu inventarizācijas uzraudzības komitejai nacionālā inventarizācijas ziņojuma projektu, kas sagatavots atbilstoši šo noteikumu 4. punktā minētajiem nosacījumiem.

45. Šo noteikumu  49. punktā minētā siltumnīcefekta gāzu inventarizācijas uzraudzības komiteja 20 dienu laikā pēc nacionālā inventarizācijas ziņojuma projekta saņemšanas iesniedz Vides aizsardzības un reģionālās attīstības ministrijā atzinumu par nacionālā inventarizācijas ziņojuma projektu.

46. Ņemot vērā Eiropas Komisijas izvērtējumu par siltumnīcefekta gāzu emisiju un oglekļa dioksīda piesaistes datiem un sākotnējo nacionālo inventarizācijas ziņojumu, kā arī šo noteikumu [42.](http://likumi.lv/doc.php?id=246033#p15)un [44. punktā](http://likumi.lv/doc.php?id=246033#p17) minētos priekšlikumus un atzinumus, [4. – 20. punktā](http://likumi.lv/doc.php?id=246033#p3) minētās institūcijas precizē nacionālo inventarizācijas ziņojumu un siltumnīcefekta gāzu emisiju un oglekļa dioksīda piesaistes datus.

47. Ja, izvērtējot nacionālo inventarizācijas ziņojumu un pārrēķinātos siltumnīcefekta gāzu emisiju un oglekļa dioksīda piesaistes datus, Konvencijas sekretariātam rodas iebildumi vai priekšlikumi, Vides aizsardzības un reģionālās attīstības ministrija kopā ar 4. – 20. punktā minētām institūcijām 14 dienu laikā pēc minētā izvērtējuma saņemšanas izdara nepieciešamos precizējumus un iesniedz tos konvencijas sekretariātā.

48. Vides aizsardzības un reģionālās attīstības ministrija un Latvijas Vides, ģeoloģijas un meteoroloģijas centrs publicē nacionālā inventarizācijas ziņojuma un siltumnīcefekta gāzu emisiju datu gala versiju savās tīmekļa vietnē.

**VI. Siltumnīcefekta gāzu inventarizācijas un prognožu sagatavošanas uzraudzība**

49. Siltumnīcefekta gāzu inventarizācijas (nacionālā inventarizācijas ziņojuma un siltumnīcefekta gāzu datu apkopojums) un siltumnīcefekta gāzu prognožu saskaņošanai Vides aizsardzības un reģionālās attīstības ministrija izveido uzraudzības komiteju, iekļaujot tajā pārstāvjus no šo noteikumu [3. un 5. punktā](http://likumi.lv/doc.php?id=246033#p3) minētajām institūcijām.

50. Vides aizsardzības un reģionālās attīstības ministrija sadarbībā ar šo noteikumu 3. – 20. punktā minētajām institūcijām katru gadu līdz 30. jūnijam rīko sanāksmi inventarizācijas ekspertiem, kurā analizē problēmas, aprēķinos izmantotās metodes, kvalitātes plānu, nepieciešamos uzlabojumus un citus jautājumus.

51. Vides aizsardzības un reģionālās attīstības ministrija nodrošina trešās puses iesaistīšanu inventarizācijas, tai skaitā nacionālā inventarizācijas ziņojuma un siltumnīcefekta gāzu datu (kas apkopoti kopējā standartizētā ziņošanas formātā), kvalitātes izvērtēšanā saskaņā ar kvalitātes programmu.

52. Vides aizsardzības un reģionālās attīstības ministrija sadarbībā ar šo noteikumu 27. – 31. punktā minētajām institūcijām katru gadu līdz 5. septembrim sākot ar 2018. gadu rīko sanāksmi prognožu sagatavošanas ekspertiem, kurā analizē aprēķinos izmantotās metodes, kvalitātes plānu, nepieciešamos uzlabojumus un citus jautājumus.

**VII. Noslēguma jautājums**

53. Atzīt par spēku zaudējušiem Ministru kabineta 2012. gada 27. marta noteikumu Nr. 217 “Noteikumi par siltumnīcefekta gāzu emisijas vienību inventarizācijas nacionālo sistēmu” (Latvijas Vēstnesis, 2012, 52.nr.).

Ministru prezidents M. Kučinskis

Vides aizsardzības un reģionālās

attīstības ministrs K. Gerhards

Gancone, 67026495

[Agita.Gancone@varam.gov.lv](mailto:Agita.Gancone@varam.gov.lv)

Zommere-Rotčenkova, 67026508

[K.Zommere-Rotcenkova@varam.gov.lv](mailto:K.Zommere-Rotcenkova@varam.gov.lv)